En bil parkeret på en parkeringsplads på Aggersundvej i Aalborg Øst blev omkring klokken 01:30 i nat sat i brand. Da brandvæsenet ankom til stedet havde branden bredt sig til endnu en bil, der stod parkeret ved siden af den første bil. Nordjyllands Politi fortæller, at et vidne havde hørt en bilrude blive knust og kort derefter var der ild i den første bil. Branden bredte sig hurtigt og fik fat i den anden bil. Begge biler blev kraftigt brandskadet.  Umiddelbart efter branden var opstået havde et vidne set formentlig en mand på ca. 160-170 cm der kørte væk fra stedet på en knallert i retning af Budumvej. Ejerne af bilerne er underrettede, og sagen undersøges nu at Nordjyllands Politi.

Opsummering:
To biler udbrændt på parkeringsplads på Aggersundvej i Aalborg Øst natten til tirsdag.